Eksperter skal onsdag forsøge at finde ud af, hvad der kostede en 230 kilo tung klumpfisk livet. Klumpfisken skyllede mandag i land ved Pirupshvarre nær Saltum Strand. - Den er usædvanlig, fordi den er ret stor. De klumpfisk, vi plejer at få ind om vinteren vejer 30 til 40 kilo, og denne her basse vejer 230 kilo, så den er rigtig stor, siger Annika Thomsen, der er biolog ved Nordsøen Oceanarium. Onsdag blev den store benfisk dissekeret på Nordsøen Oceanarium i Hirtshals. Eksperterne håber, at dissektionen kan give interessante informationer. - Der er ikke megen viden om klumpfisk, og vi er et af de førende akvarier i forhold til viden om klumpfisk, så vi vil virkelig gerne vide mere, siger Annika Thomsen. Se indslag om dissektionen:

Opsummering:
Den store klumpfisk, der forleden skyllede op på strand ved Saltum, er onsdag blevet dissekeret.